CELEX: 
Language: lt
Date: 2020-10-28 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl 2021–2025 m. valstybių narių taikytinų miškų atskaitos lygių iš dalies keičiamas Europos Parlamento ir Tarybos reglamento (ES) 2018/841 IV priedas

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2018 m. gegužės 30 d. priimtas Europos Parlamento ir Tarybos reglamentas (ES) 2018/841 dėl šiltnamio efektą sukeliančių dujų, išmetamų ir absorbuojamų dėl žemės naudojimo, žemės naudojimo keitimo ir miškininkystės, kiekio įtraukimo į 2030 m. klimato ir energetikos politikos strategiją, kuriuo iš dalies keičiamas Reglamentas (ES) Nr. 525/2013 ir Sprendimas Nr. 529/2013/ES
                  1
               , yra labai svarbi priemonė, padedanti Sąjungai siekti iki 2030 m. bent 40 proc. sumažinti bendrą šiltnamio efektą sukeliančių dujų (ŠESD) kiekį. 
            
            
               Reglamentu (ES) 2018/841 pirmą kartą į 2021–2030 m. įgyvendinsimą Sąjungos klimato politiką įtraukiamas miškininkystės ir kituose žemės naudojimo sektoriuose išmetamas ir absorbuojamas ŠESD kiekis. Tai reiškia, kad valstybės narės turi užtikrinti, jog į apskaitą įtrauktą dėl žemės naudojimo, žemės naudojimo keitimo ir miškininkystės išmetamą ŠESD kiekį atsvertų bent lygiavertis į apskaitą įtrauktas iš atmosferos absorbuojamas anglies dioksido kiekis. 
            
            
               Reglamente (ES) 2018/841 nustatomos valstybių narių teritorijose to reglamento 2 straipsnyje nurodytoms žemės apskaitos kategorijoms priskiriamoje žemėje išmetamo ir absorbuojamo ŠESD kiekio apskaitos taisyklės. Visų pirma Reglamento (ES) 2018/841 8 straipsnyje nustatomos tvarkomoje miško žemėje išmetamo ir absorbuojamo ŠESD kiekio apskaitos taisyklės. Jame, pirma, išdėstomos miškų atskaitos lygių nustatymo taisyklės ir, antra, nustatomas 2021–2025 m. ir 2026–2030 m. taikytinų miškų atskaitos lygių įtraukimo į Reglamento (ES) 2018/841 IV priedą procesas.
            
            
               Reglamento (ES) 2018/841 8 straipsnio 3 dalyje reikalaujama, kad valstybės narės nustatytų pirmuoju ataskaitiniu laikotarpiu (2021–2025 m.) taikytiną miškų atskaitos lygį ir jį nurodytų iki 2018 m. gruodžio 31 d. Komisijai teikiamuose nacionaliniuose miškininkystės apskaitos planuose. 
            
            
               Reglamento (ES) 2018/841 8 straipsnio 6 dalyje reikalaujama, kad Komisija atliktų techninį nacionalinių miškininkystės apskaitos planų įvertinimą, siekdama nustatyti, ar siūlomi miškų atskaitos lygiai atitinka Reglamento (ES) 2018/841 8 straipsnio 4 ir 5 dalyse ir 5 straipsnio 1 dalyje nustatytus principus ir reikalavimus. Joje taip pat reikalaujama, kad Komisija konsultuotųsi su valstybių narių paskirtais ekspertais, pilietine visuomene ir suinteresuotaisiais subjektais. Be to, Reglamento (ES) 2018/841 18 konstatuojamojoje dalyje nurodyta, kad techninis įvertinimas turėtų būti grindžiamas ekspertų peržiūrų, atliekamų pagal Jungtinių Tautų bendrąją klimato kaitos konvenciją (UNFCCC), gerąja praktika ir patirtimi. Apie techninio įvertinimo rezultatus buvo pranešta per 2019 m. rugsėjo mėn. 20 d. vykusį 154-ąjį Miškų nuolatinio komiteto posėdį.
            
            
               Per derybas dėl Reglamento (ES) 2018/841 Komisija Europos Parlamentui skirtame pareiškime dėl ekspertų dalyvavimo įsipareigojo užtikrinti, kad Reglamento (ES) 2018/841 8 straipsnio 6 dalis būtų tinkamai įgyvendinta įsteigiant Komisijos ekspertų grupę, kurios užduotis – atlikti techninį įvertinimą. Visų pirma Komisija nurodė, kad ekspertų grupę turėtų sudaryti individualiai paskirti ir nepriklausomai viešojo intereso labui veikiantys asmenys. 
            
            
               Be to, 8 straipsnyje pateikiamas aiškus tvarkaraštis ir aprašomi kiti veiksmai, kurių valstybės narės ir Komisija turi imtis iki tol, kol miškų atskaitos lygiai bus nustatyti deleguotuoju (-aisiais) aktu (-ais), pavyzdžiui, pateikti bei paskelbti technines rekomendacijas ir peržiūrėti siūlomus atskaitos lygius. 
            
            
               8 straipsnio 8 ir 9 dalimis Komisijai suteikiami įgaliojimai priimti deleguotąjį (-uosius) aktą (-us), kuriuo (-iais) iš dalies keičiamas Reglamento (ES) 2018/841 IV priedas siekiant nustatyti 2021–2025 m. valstybių narių taikytinus miškų atskaitos lygius. 8 straipsnio 10 dalyje reikalaujama, kad Komisija deleguotąjį (-uosius) aktą (-us) dėl 2021–2025 m. priimtų iki 2020 m. spalio 31 d.
            
            
               2.KONSULTACIJOS PRIEŠ PRIIMANT AKTĄ
            
            
               2018 m. spalio 30 d. Komisija sudarė Žemės naudojimo, žemės naudojimo keitimo ir miškininkystės ekspertų grupę (LULUCFEG)
                  2
                ir pavedė jai užduotį padėti Komisijai atlikti 8 straipsnio 6 dalyje nurodytų nacionalinių miškininkystės apskaitos planų techninį įvertinimą. LULUCFEG sudaro dešimt narių, veikiančių kaip individualūs asmenys, penki nariai iš mokslo tiriamųjų institucijų ir nevyriausybinių organizacijų, dvidešimt septyni
                  3
                nariai iš valstybių narių kompetentingų institucijų (kurių kiekvienai atstovauja ne daugiau kaip po du atstovus), trys nariai iš kitų viešųjų subjektų ir trečiųjų šalių ir septyni stebėtojai. Informaciją apie LULUCFEG sudėtį ir protokolus galima rasti Komisijos ekspertų grupių registre
                  4
               .
            
            
               Dėl šio deleguotojo akto projekto buvo surengti keturi LULUCFEG posėdžiai ir viena rašytinė konsultacija. 2019 m. vasario 6 d. įvyko pirmasis LULUCFEG posėdis, per kurį buvo susitarta dėl grupės darbo metodų. Per 2019 m. balandžio 1–12 d. surengtą LULUCFEG posėdį siekta išnagrinėti visus valstybių narių pateiktus nacionalinius miškininkystės apskaitos planus ir įvertinti pasiūlytus miškų atskaitos lygius. Ekspertų grupės nuomonės ir posėdžio protokolas skelbiami viešai
                  5
               . Per 2019 m. spalio 2 ir 3 d. įvykusį dar vieną ekspertų grupės posėdį aptartos dažnai kylančios techninės problemos ir pasiūlyti jų sprendimo būdai. 2020 m. gegužės 26 ir 27 d. LULUCFEG aptarė Komisijos atliktą persvarstytų nacionalinių miškininkystės apskaitos planų įvertinimą ir, be kita ko, persvarstytus ir deleguotajame akte nustatytinus miškų atskaitos lygius. LULUCFEG pritarė Komisijos nuomonei ir veiksmams.
            
            
               Be to, 2020 m. birželio 22 d. – liepos 6 d. dėl deleguotojo reglamento projekto su LULUCFEG konsultuotasi raštu.
            
            
               Laikydamasi geresnio reglamentavimo reikalavimų, Komisija paskelbė deleguotojo reglamento projektą ir 2020 m. rugpjūčio 17 d. – rugsėjo 14 d. dėl jo buvo galima teikti atsiliepimus. Iš įvairių suinteresuotųjų subjektų – įskaitant valstybių narių valdžios institucijas, aplinkos apsaugos ir nevyriausybines organizacijas, akademines ir mokslo tiriamąsias įstaigas, bendroves ir verslo asociacijas, taip pat ES ir ne ES gyvenančius piliečius – gautos trisdešimt penkios pastabos. Suinteresuotieji subjektai atkreipė dėmesį į aiškų deleguotojo reglamento priėmimo procesą. Keliuose atsakymuose aptarti bendri LULUCF reglamento aspektai ir pateikta nuomonių, kaip būtų galima patobulinti politikos programą atsižvelgiant į 2050 m. neutralaus poveikio klimatui tikslą ir klimato kaitos poveikį miškų atsparumui. 
            
            
               3.DELEGUOTOJO AKTO TEISINIAI ASPEKTAI
            
            
               Šiuo deleguotojo reglamento projektu iš dalies keičiamas Reglamento (ES) 2018/841 IV priedas – į jį įtraukiamas naujas C skirsnis, kuriame pateikiama lentelė, kurioje nustatomi 2021–2025 m. valstybių narių taikytini miškų atskaitos lygiai.
            
            
               KOMISIJOS DELEGUOTASIS REGLAMENTAS (ES) …/...
            
            
               2020 10 28
            
         
         
            
               kuriuo dėl 2021–2025 m. valstybių narių taikytinų miškų atskaitos lygių iš dalies keičiamas Europos Parlamento ir Tarybos reglamento (ES) 2018/841 IV priedas
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2018 m. gegužės 30 d. Europos Parlamento ir Tarybos reglamentą (ES) 2018/841 dėl šiltnamio efektą sukeliančių dujų, išmetamų ir absorbuojamų dėl žemės naudojimo, žemės naudojimo keitimo ir miškininkystės, kiekio įtraukimo į 2030 m. klimato ir energetikos politikos strategiją, kuriuo iš dalies keičiamas Reglamentas (ES) Nr. 525/2013 ir Sprendimas Nr. 529/2013/ES
                  6
               , ypač į jo 8 straipsnio 8 dalį,
            
            
               kadangi:
            
            
               (1)valstybės narės Komisijai pateikė nacionalinius miškininkystės apskaitos planus, kuriuose nurodė siūlomus 2021–2025 m. miškų atskaitos lygius;
            
            
               (2)vadovaudamasi Reglamento (ES) 2018/841 8 straipsnio 6 dalimi Komisija atliko valstybių narių pateiktų nacionalinių miškininkystės apskaitos planų techninį įvertinimą, siekdama įvertinti, kiek siūlomi miškų atskaitos lygiai buvo nustatyti laikantis to reglamento 8 straipsnio 4 bei 5 dalyse ir 5 straipsnio 1 dalyje nustatytų principų ir reikalavimų;
            
            
               (3)laikydamasi Reglamento (ES) 2018/841 8 straipsnio 6 dalyje nurodyto reikalavimo ir per derybas dėl to reglamento prisiimto įsipareigojimo, išdėstyto Europos Parlamentui skirtame pareiškime dėl ekspertų dalyvavimo, 2018 m. spalio 30 d. Komisija sudarė Komisijos ekspertų grupę
                  7
                (toliau – ekspertų grupė), kurios užduotis – padėti Komisijai atlikti techninį įvertinimą. Ekspertų grupę, be kita ko, sudarė valstybių narių paskirti ekspertai ir individualiai paskirti asmenys, veikiantys nepriklausomai viešojo intereso labui, mokslo tiriamųjų ir nevyriausybinių organizacijų atstovai ir suinteresuotieji subjektai; 
            
            
               (4)remdamasi ekspertų grupės nuomone ir techniniu įvertinimu ir siekdama palengvinti techninę siūlomų miškų atskaitos lygių peržiūrą, Komisija pateikė valstybėms narėms technines rekomendacijas. Jas Komisija paskelbė 2019 m. birželio 18 d.
                  8
               ;
            
            
               (5)kaip reikalaujama Reglamento (ES) 2018/841 8 straipsnio 7 dalyje, valstybės narės, remdamosi techniniu įvertinimu ir techninėmis rekomendacijomis, persvarstė savo nacionalinius miškininkystės apskaitos planus bei kai kuriais atvejais pasiūlė miškų atskaitos lygius ir perdavė informaciją Komisijai. Komisija pasiūlytus ir atitinkamais atvejais persvarstytus miškų atskaitos lygius paskelbė 2020 m. vasario 25 d.; 
            
            
               (6)ekspertų grupė sutiko, kad miškų atskaitos lygiai, kuriuos Komisija siūlo įtraukti į Reglamento (ES) 2018/841 IV priedą, buvo nustatyti laikantis Reglamento (ES) 2018/841 8 straipsnio 4 bei 5 dalyse ir 5 straipsnio 1 dalyje nustatytų principų ir reikalavimų; 
            
            
               (7)todėl Komisija turėtų nustatyti 2021–2025 m. valstybių narių taikytinus miškų atskaitos lygius;
            
            
               (8)šis reglamentas atitinka Komisijos žemės naudojimo, žemės naudojimo keitimo ir miškininkystės ekspertų grupės nuomonę,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) 2018/841 IV priedas iš dalies keičiamas taip, kaip išdėstyta šio reglamento priede.
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
         
         
            
               Priimta Briuselyje 2020 10 28
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 156, 2018 6 19, p. 1.
               
               
                  
                     (2)
                  
                        Komisijos žemės naudojimo, žemės naudojimo keitimo ir miškininkystės (LULUCF) ekspertų grupė (E03638).
               
               
                  
                     (3)
                  
                        Iki išstojimo dienos ekspertų grupės sudėtyje buvo Jungtinės Karalystės atstovų.
               
               
                  
                     (4)
                  
                        https://ec.europa.eu/transparency/regexpert/index.cfm?do=groupDetail.groupDetail&groupID=3638&news=1&Lang=LT
               
               
                  
                     (5)
                  
                        https://ec.europa.eu/transparency/regexpert/index.cfm?do=groupDetail.groupMeeting&meetingId=12931
               
               
                  
                     (6)
                  
                        OL L 156, 2018 6 19, p. 1. 
               
               
                  
                     (7)
                  
                        Komisijos žemės naudojimo, žemės naudojimo keitimo ir miškininkystės (LULUCF) ekspertų grupė (E03638).
               
               
                  
                     (8)
                  
                        2019 m. birželio 18 d. Komisijos tarnybų darbinis dokumentas SWD(2019) 213 final dėl nacionalinių miškininkystės apskaitos planų vertinimo.
               
            
      
    ---documentbreak--- 
      
         
         
            
               PRIEDAS 
            
            
               Reglamento (ES) 2018/841 IV priedas papildomas C skirsniu:
            
            
               „C. Miškų atskaitos lygiai, kuriuos valstybės narės turi taikyti 2021–2025 m. 
            
            
                     
                        Valstybė narė
                     
                  
                  
                     
                        2021–2025 m. miškų atskaitos lygis, išreikštas CO2 ekvivalento tonomis per metus 
                     
                  
               
                     
                        Belgija
                     
                  
                  
                     
                        –1 369 009
                     
                  
               
                     
                        Bulgarija
                     
                  
                  
                     
                        –5 105 986
                     
                  
               
                     
                        Čekija
                     
                  
                  
                     
                        –6 137 189
                     
                  
               
                     
                        Danija
                     
                  
                  
                     
                        +354 000
                     
                  
               
                     
                        Vokietija
                     
                  
                  
                     
                        –34 366 906
                     
                  
               
                     
                        Estija
                     
                  
                  
                     
                        –1 750 000
                     
                  
               
                     
                        Airija
                     
                  
                  
                     
                        +112 670
                     
                  
               
                     
                        Graikija
                     
                  
                  
                     
                        –2 337 640
                     
                  
               
                     
                        Ispanija
                     
                  
                  
                     
                        –32 833 000
                     
                  
               
                     
                        Prancūzija
                     
                  
                  
                     
                        –55 399 290
                     
                  
               
                     
                        Kroatija
                     
                  
                  
                     
                        –4 368 000
                     
                  
               
                     
                        Italija
                     
                  
                  
                     
                        –19 656 100
                     
                  
               
                     
                        Kipras
                     
                  
                  
                     
                        –155 779
                     
                  
               
                     
                        Latvija
                     
                  
                  
                     
                        –1 709 000
                     
                  
               
                     
                        Lietuva
                     
                  
                  
                     
                        –5 164 640
                     
                  
               
                     
                        Liuksemburgas
                     
                  
                  
                     
                        –426 000
                     
                  
               
                     
                        Vengrija
                     
                  
                  
                     
                        –48 000
                     
                  
               
                     
                        Мalta
                     
                  
                  
                     
                        –38
                     
                  
               
                     
                        Nyderlandai
                     
                  
                  
                     
                        –1 531 397
                     
                  
               
                     
                        Austrija
                     
                  
                  
                     
                        –4 533 000
                     
                  
               
                     
                        Lenkija
                     
                  
                  
                     
                        –28 400 000
                     
                  
               
                     
                        Portugalija
                     
                  
                  
                     
                        –11 165 000
                     
                  
               
                     
                        Rumunija
                     
                  
                  
                     
                        –24 068 200
                     
                  
               
                     
                        Slovėnija
                     
                  
                  
                     
                        –3 270 200
                     
                  
               
                     
                        Slovakija
                     
                  
                  
                     
                        –4 827 630
                     
                  
               
                     
                        Suomija
                     
                  
                  
                     
                        –29 386 695
                     
                  
               
                     
                        Švedija
                     
                  
                  
                     
                        –38 721 000
                     
                  
               
                     
                        Jungtinė Karalystė
                     
                  
                  
                     
                        –20 701 550
                     
                  
               
               “